བོད་ཀྱི་གསོ་བ་རིག་པ་ནི་ལོ་རྒྱུས་རིང་ལ་གཞུང་ལུགས་རྒྱ་ཆེ་བ།ལག་ལེན་ཕུན་སུམ་ཚོགས་པའི་འཛམ་གླིང་སྲོལ་རྒྱུན་གསོ་རིག་ཆེན་མོ་བཞིའི་ཡ་གྱལ་ཞིག་ཡིན།སྲོལ་རྒྱུན་གསོ་རིག་འདི་ནི་གསོ་བར་བྱ་བའི་ཡུལ་ལུས་དང་ནད།གསོ་བར་བྱེད་པའི་གཉེན་པོ་ཟས་སྤྱོད་སྨན་དཔྱད་བཞི།ཇི་ལྟར་གསོ་བར་བྱེད་པའི་ཐབས།དེ་ལྟར་གསོ་བར་བྱེད་པའི་སྨན་པ་བཅས་རྣམ་པ་བཞི་རུ་འདུས།དེ་ལས་གཉིས་པ་ནད་ཀྱི་གཉེན་པོ་ཟས་སྤྱོད་སྨན་དཔྱད་བཞི་ཞེས་ཡོངས་སུ་གྲགས་པ་ལས།སྨན་བཅོས་འཕྲོད་བསྟེན་གྱི་ལག་ལེན་དངོས་སུ་སྨན་སྦྱོར་གྱི་སྐོར་ནི་ནུས་པ་མཆོག་ལ་ཟབ་ཁྱད་ཆེ་བའི་གཉེན་པོ་ཁྱད་དུ་འཕགས་པ་ཞིག་ཡིན།བོད་སྨན་ལ་སྐྱེ་དངོས།གཏེར་དངོས།སྲོག་ཆགས་བཅས་ཀྱི་སྨན་རྫས་རྐྱང་པ་སྟོང་ཕྲག་ལས་བརྒལ་བ་དང་།སྨན་རྫས་མཉམ་དུ་བསྡེབས་པའི་སྦྱོར་སྡེ་ཁྲི་ཁྲག་ལས་བརྒལ་བར་ཡོད།འོན་ཀྱང་སྨན་རྫས་ངོས་འཛིན་བྱེད་ཚུལ་དང་སྨན་གྱི་སྦྱོར་སྡེ་བྱེད་སྟངས་ཐད་ལ་ཡུལ་ལུང་གི་ཁྱད་པར་དང་།སྨན་པའི་ཉམས་ཁྲིད་སོགས་མི་འདྲ་བ་ལ་བརྟེན་ནས་ནང་གསེས་སུ་རིགས་དང་རྣམ་གྲངས་མི་ཉུང་བ་ཞིག་བྱུང་ཡོད་པས་རྙོག་དྲའི་གནད་དོན་ཡང་མི་ཉུང་བ་ཞིག་ཡོད།དེ་ལྟའི་ཐུན་མིན་གྱི་བརྒྱུད་སྲོལ་མི་འདྲ་བ་ནི།གཙོ་བོ་དུས་རབས་བཅོ་ལྔ་པའི་དུས་འགོར་བྱུང་བའི་བྱང་ཟུར་གཉིས་ལས་རིམ་བཞིན་དར་མཆེད་བྱུང་བ་ཞིག་ཡིན།དེ་ལས་བྱང་ལུགས་སུ་གྲགས་པ་ནི་རབ་བྱུང་བདུན་པའི་ཤིང་ཕག་སྤྱི་ལོ་ལོར་གཙང་ངམ་རིང་རྫོང་དུ་སྐུ་བལྟམས་པའི་བྱང་པ་རྣམ་རྒྱལ་གྲགས་བཟང་གིས་སྲོལ་གཏོད་པ་དང་།དེའི་སློབ་མ་མིའི་ཉི་མ་མཐོང་བ་དོན་ལྡན་ནམ་བྱམས་པ་དཀོན་མཆོག་རིན་ཆེན་དང་།ལྷུན་སྡིངས་ལེགས་གྲུབ་དཔལ་གྱི་སློབ་བརྒྱུད་དང་བཅས་པས་དར་ཞིང་རྒྱས་པར་བྱས་པ་དང་།ཟུར་ལུགས་སུ་གྲགས་པ་ནི་རབ་བྱུང་བདུན་པའི་ས་ལུག་སྤྱི་ལོ་ལོར་དྭགས་པོའི་ས་ཁོངས་ལ་ཐོག་ཟུར་མཁར་ཏེ་ཀོང་པོ་ཉི་ཁྲིའི་སྣང་རྫོང་དུ་སྐུ་འཁྲུངས་པའི་ཟུར་མཁར་མཉམ་ཉིད་རྡོ་རྗེས་སྲོལ་གཏོད།དེའི་མཐར་ཕྱིན་གྱི་སློབ་མ་བཞི་དང་ཟུར་མཁར་ཕྱི་མ་བློ་གྲོས་རྒྱལ་པོ་སོགས་ཀྱིས་དར་ཞིང་རྒྱས་པར་བྱས་པ་ཞིག་རེད།སྐབས་འདིར་དེ་ལྟའི་བྱང་ཟུར་གཙོ་བོར་བྱས་པའི་གསོ་འཛིན་མཁས་དབང་ཁག་གི་སྨན་ངོ་ངོས་འཛིན་བྱེད་སྟངས་མི་འདྲ་བ་ཁ་ཤས་ཉམས་མྱོང་བརྗེ་རེས་དང་དཔྱད་གཞིའི་ཚུལ་དུ་བཀོད་རྒྱུ་ཡིན།